Bleikvassli
Store norske leksikon,Geografi,Norges geografi,Nordland,Hemnes
Bleikvassli er ei grend og tettbebyggelse i øvre del av Røssågas dalføre i Hemnes kommune, Nordland fylke. Grenda ligger ved enden av fylkesvei 806, 22 kilometer sør for Korgen.
Området har vært bebodd helt siden 1700-tallet, men tettbebyggelsen oppstod i 1950-årene i forbindelse med åpningen av Bleikvassli Gruber A/S (utvinning av svovelkis, sink, bly og mindre innslag av andre metaller). Grenda hadde i 2020 i overkant av 400 innbyggere, inkludert dalføret ovenfor Stormyrbassenget, og sidedalen Kongsdalen. Etter nedleggelsen av gruven i 1998 er det satset på omlegging, blant annet til entreprenør- og IT-virksomhet.Fra Bleikvassli går det vei på vestsiden av Røssvatnet til Hattfjelldal tettsted, den såkalte «Villmarksveien» (Fylkesvei 291). Denne er et ledd i en sammenhengende veiforbindelse øst for og parallelt med E 6 mellom Majavatn og Korgen. Les mer i Store norske leksikon Hemnes Nordland